Kommissionens beslutning

af 11. marts 2002

om ajourføring af betingelserne for, at der kan gives tilladelse til flytning af svin fra bedrifter i de iagttagelsesdistrikter og overvågningsområder, som er oprettet i Spanien i forbindelse med klassisk svinepest, og om mærkning og anvendelse af svinekød i henhold til artikel 11 i Rådets direktiv 2001/89/EF

(meddelt under nummer K(2002) 985)

(Kun den spanske udgave er autentisk)

(EØS-relevant tekst)

(2002/209/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest(1), særlig artikel 11, stk. 1, litra f), artikel 25, stk. 3, og artikel 29, stk. 4, og

ud fra følgende betragtninger:

(1) I de seneste tre måneder har de spanske veterinærmyndigheder anmeldt udbrud af klassisk svinepest i distriktet Osona i provinsen Barcelona i Cataluña.

(2) Efter artikel 9, 10 og 11 i direktiv 2001/89/EF blev der straks oprettet iagttagelsesdistrikter og overvågningsområder omkring udbruddene i Spanien.

(3) I forbindelse med disse sygdomsudbrud har Kommissionen vedtaget: i) beslutning 2001/925/EF(2), senest ændret ved beslutning 2002/162/EF(3), om beskyttelsesforanstaltninger mod klassisk svinepest i Spanien, ii) beslutning 2002/33/EF(4), senest ændret ved beslutning 2002/162/EF, om benyttelse af to slagterier i Spanien i henhold til artikel 10, stk. 1, litra b), i direktiv 2001/89/EF og iii) beslutning 2002/41/EF(5), senest ændret ved beslutning 2002/162/EF, om visse yderligere nærmere betingelser for, at der kan gives tilladelse til flytning af svin fra bedrifter i de beskyttelses- og overvågningszoner, som er oprettet i Spanien i forbindelse med klassisk svinepest.

(4) Der er ved Rådets direktiv 64/433/EØF(6) om sundhedsmæssige betingelser for produktion og afsætning af fersk kød, senest ændret ved direktiv 95/23/EF(7), fastsat bestemmelser om anvendelse af et sundhedsmærke på fersk kød.

(5) Efter artikel 11, stk. 1, litra f), i direktiv 2001/89/EF har Spanien har anmodet om, at der gives tilladelse til en undtagelse hvad angår mærkning og anvendelse af kød fra svin fra bedrifter i de overvågningsområder, som er oprettet i distriktet Osona, og som er slagtet efter særlig tilladelse fra myndighederne.

(6) På baggrund af Spaniens anmodning og udviklingen i den epidemiologiske situation vil det være rimeligt at ajourføre betingelserne for, at der kan gives tilladelse til flytning af svin fra bedrifter i de iagttagelsesdistrikter og overvågningsområder, der er oprettet i Spanien i forbindelse med klassisk svinepest, og at fastsætte bestemmelser om mærkning og anvendelse af svinekød i henhold til artikel 11 i direktiv 2001/89/EF. Af hensyn til klarheden bør beslutning 2002/41/EF ophæves.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed (afdelingen for dyresundhed og dyrevelfærd) -

VEDTAGET FØLGENDE BESLUTNING:

Artikel 1

1. Spanien bemyndiges til at anvende det mærke, der er omhandlet i artikel 3, stk. 1, afsnit A, litra e), i direktiv 64/433/EØF, på kød fra svin, som stammer fra bedrifter i de overvågningsområder, der i overensstemmelse med artikel 9 og 11 i direktiv 2001/89/EF blev oprettet i distriktet Osona inden den 5. marts 2002, på betingelse af, at de pågældende svin

a) kommer fra et overvågningsområde,

- hvor der ikke er konstateret udbrud af klassisk svinepest i de seneste 21 dage, og hvor der er gået mindst 21 dage siden afslutningen af den foreløbige rengøring og desinfektion af de inficerede bedrifter

- der er oprettet omkring et iagttagelsesdistrikt, hvor der på alle svinebedrifter efter påvisning af klassisk svinepest er blevet foretaget kliniske undersøgelser med negativt resultat

b) kommer fra en bedrift,

- hvor der er blevet anvendt beskyttelsesforanstaltninger efter artikel 11 i direktiv 2001/89/EF

- som efter den epidemiologiske undersøgelse ikke har været i kontakt med en smitteramt bedrift

- hvor der regelmæssigt er foretaget dyrlægekontrol af alle svin på bedriften, efter at overvågningsområdet blev oprettet

c) har været omfattet af et program for overvågning af kropstemperatur og klinisk undersøgelse; programmet skal gennemføres som anført i bilag I

d) er blevet slagtet senest 12 timer efter ankomsten til slagteriet.

2. Uanset stk. 1, litra a), første led, gælder det dog for det overvågningsområde, der er oprettet omkring de udbrud, som blev bekræftet i kommunen Tona den 22. februar 2002, at den periode, hvor der ikke må være konstateret nye udbrud, og den periode, der skal være forløbet siden afslutningen af rengøring og desinfektion, fastsættes til 30 dage.

Artikel 2

Spanien sørger for, at der for det svinekød, der er omhandlet i artikel 1, udfærdiges et certifikat som vist i bilag II.

Artikel 3

Svinekød, der opfylder betingelserne i artikel 1, og som bringes i handelen i EF, skal være ledsaget af det certifikat, der er omhandlet i artikel 2.

Artikel 4

Spanien sørger for, at de slagterier, som er udpeget til at modtage de svin, der er omhandlet i artikel 1, ikke samme dag får tilført andre slagtesvin.

Artikel 5

Spanien sender de øvrige medlemsstater og Kommissionen følgende:

a) navn og adresse på de slagterier, der er udpeget til at modtage de i artikel 1 nævnte svin til slagtning, inden slagtningen af disse svin, og

b) efter slagtningen af disse svin en ugentlig rapport med oplysninger om:

- antallet af svin, der er blevet slagtet på de udpegede slagterier

- det identifikationssystem og den kontrol med flytning, der anvendes for slagtesvin

- de instrukser, der er givet for anvendelsen af programmet for overvågning af kropstemperatur, jf. bilag I.

Artikel 6

Hvis bestemmelserne i artikel 1, stk. 1, ikke kan anvendes, kan Spanien give tilladelse til, at svin fra bedrifter i de beskyttelsesdistrikter og overvågningsområder for klassisk svinepest, der er blevet oprettet i distriktet Osona, flyttes til slagterier i overensstemmelse med artikel 10, stk. 2, og artikel 11, stk. 2, i direktiv 2001/89/EF under forudsætning af, at følgende betingelser ud over foranstaltningerne i henhold til artikel 10, stk. 3, i nævnte direktiv er opfyldt:

a) Svin må kun flyttes fra bedrifter,

- hvor der ikke holdes svin, som mistænkes for at være inficeret med klassisk svinepestvirus, eller

- der ikke er blevet anerkendt som kontaktbedrifter i henhold til artikel 7, stk. 1, i direktiv 2001/89/EF.

b) Svinene skal flyttes til et af de slagterier, der er nævnt i beslutning 2002/33/EF; fersk kød af disse svin skal forarbejdes eller mærkes og behandles i overensstemmelse med artikel 10, stk. 3, litra f), fjerde led, i direktiv 2001/89/EF.

c) Inden der gives tilladelse til at flytte svinene, skal en embedsdyrlæge foretage en klinisk undersøgelse inden for 24 timer inden flytningen af svinene efter procedurerne i del I i bilag III.

d) Der skal ved slagtningen tages prøver fra svinene til serologisk eller virologisk undersøgelse efter procedurerne i del II i bilag III.

Artikel 7

Spanien sørger for, at de slagterier, som er udpeget til at modtage de svin, der er omhandlet i artikel 6, ikke samme dag får tilført andre slagtesvin.

Artikel 8

Beslutning 2002/41/EF ophæves.

Artikel 9

Denne beslutning anvendes indtil den 30. april 2002.

Artikel 10

Denne beslutning er rettet til Kongeriget Spanien.

Udfærdiget i Bruxelles, den 11. marts 2002.

På Kommissionens vegne

David Byrne

Medlem af Kommissionen

(1) EFT L 365 af 1.12.2001, s. 5.

(2) EFT L 339 af 21.12.2001, s. 56.

(3) EFT L 53 af 23.2.2002, s. 45.

(4) EFT L 13 af 16.1.2002, s. 13.

(5) EFT L 19 af 22.1.2002, s. 47.

(6) EFT 121 af 29.7.1964, s. 2012/64.

(7) EFT L 243 af 11.10.1995, s. 7.

BILAG I

OVERVÅGNING AF KROPSTEMPERATUR

Det program for overvågning af kropstemperatur og klinisk undersøgelse, der er nævnt i artikel 1, litra c), skal omfatte nedenstående:

1) Inden for de sidste 24 timer før pålæsning af en sending svin til slagtning skal veterinærmyndighederne sikre sig, at kropstemperaturen hos et antal svin i sendingen overvåges af en embedsdyrlæge, der med henblik herpå fører et termometer ind i dyrenes rectum. Det antal svin, hvis temperatur skal overvåges, er som følger:

>TABELPOSITION>

Følgende oplysninger skal på undersøgelsestidspunktet noteres for hvert svin i et skema fra veterinærmyndighederne: øremærkets nummer, undersøgelsestidspunkt og temperatur.

I tilfælde, hvor undersøgelsen viser en temperatur på 40 oC eller derover, skal embedsdyrlægen straks underrettes. Der skal iværksættes en sygdomsundersøgelse, som tilgodeser bestemmelserne i artikel 4 i direktiv 2001/89/EF om EF-foranstaltninger til bekæmpelse af klassisk svinepest.

2) Kort (0-3 timer) før pålæsning af en sending svin undersøgt som beskrevet i punkt 1 skal der foretages en klinisk undersøgelse af en embedsdyrlæge, der er udpeget af veterinærmyndighederne.

3) Ved pålæsningen af en sending svin undersøgt som beskrevet i punkt 1 og 2 skal embedsdyrlægen udstede et sundhedsdokument, som skal ledsage sendingen til det udpegede slagteri.

4) På det udpegede slagteri skal den dyrlæge, som foretager det levende syn, have forelagt resultaterne af temperaturovervågningen.

BILAG II

>PIC FILE= "L_2002068DA.004402.TIF">

BILAG III

DEL I

PROCEDURER FOR KLINISK UNDERSØGELSE AF SVIN

Den kliniske undersøgelse skal udføres efter følgende procedurer:

a) Der foretages en kontrol af bedriftens registre over produktion og sundhedstilstand, hvis sådanne registre foreligger.

b) Der foretages en inspektion af alle lokaliteter på bedriften.

c) Den kliniske undersøgelse foretages på alle lokaliteter, hvor de svin, der skal flyttes, holdes.

d) Undersøgelsen skal bl.a. omfatte måling af kropstemperaturen. Der skal mindst kontrolleres et så stort antal svin, at der med 95 % sikkerhed kan påvises en feberprævalens på 20 % på det sted, hvor de svin, der skal flyttes, holdes. Dog skal der, når det gælder avlssøer eller orner, mindst kontrolleres et så stort antal svin, at der med 95 % sikkerhed kan påvises en feberprævalens på 5 % på det sted, hvor de svin, der skal flyttes, holdes. Målingen af temperatur skal hovedsagelig vedrøre følgende svin eller grupper af svin:

- syge eller anoreksiske svin

- svin, der for nylig er kommet sig efter en sygdom

- svin, der for nylig er indsat på bedriften, eller hvorom det er fastslået, at de har været i kontakt med en potentiel kilde til klassisk svinepestvirus

- svin, som der allerede er taget prøver fra, og som allerede er blevet undersøgt serologisk for klassisk svinepest, hvis resultaterne af disse undersøgelser ikke gør det muligt at udelukke klassisk svinepest.

DEL II

PROCEDURER FOR PRØVETAGNING OG UNDERSØGELSE AF SVIN VED SLAGTNING

Der skal tages blodprøver til serologiske undersøgelser eller blod- eller tonsilprøver til virologiske undersøgelser fra svinene fra hver enkelt lokalitet på den bedrift, hvorfra de er blevet flyttet.

Der skal mindst udtages et så stort antal prøver, at der med 95 % sikkerhed kan påvises en serumprævalens eller virusprævalens på 10 % på hver lokalitet.

Den type prøver, der skal tages, og den test, der skal anvendes, bestemmes af myndighederne, som tager hensyn til, hvilke tester der kan udføres, testernes følsomhed og den epidemiologiske situation.

Hvis der konstateres kliniske tegn eller post mortem-læsioner, som tyder på klassisk svinepest, når svinene slagtes eller aflives, sørger myndighederne for, at der straks gennemføres yderligere relevant prøvetagning og virologisk undersøgelse.